<classify> UMOJA wa Wanawake CCM Wilaya ya Ruangwa UWT umewataka wanawake kujitokeza katika nafasi mbalimbali za uongozi, ili waweze kutoa mchango wao kuisaidia Serikali ya Awamu ya Tano katika harakati ya kuwaondolea kero wananchi wake. Hayo yalielezwa na Mbunge Viti Maalumu, Hamida Abdala pichani kwenye kikao cha baraza cha umoja huo, kilichofanyika katika Ukumbi wa CCM wilaya ya Ruangwa.Hamida ambaye alikuwa mgeni rasmi katika kikao hicho, aliwasisitiza wanawake kuiunga mkono serikali na Mbunge wa Jimbo la Ruangwa, Kassim Majaliwa kwa juhudi zake anazozifanya. Aidha, Hamida aliwataka wanawake kujipanga kushika nyadhifa za uongozi ndani na nje chama. Wanawake msiniangushe, zinapotokea nafasi za uongozi, hakikisheni nanyi mnapigania na kuwa viongozi, hata kwa nafasi ya ubunge kwenye majimbo ya mkoa huu, sio vibaya wabunge wanawake wagombee...inawezekana, alisema Hamida. Kwenye baraza hilo lililoongozwa na Mwenyekiti wa UWT Wilaya, Adela Ngonye, Hamida alikabidhi jezi za mpira wa miguu kwa Katibu wa CCM wa Wilaya, Barnabas Essau kwa niaba ya timu ya mpira wa miguu ya Kijiji cha Namienje Kata ya Chibula. UWT Wilaya ya Ruangwa walimhakikishia mbunge huyo kuwa asiwe na wasiwasi, kwani wana muunga mkono na wanaunga mkono juhudi zake yeye kama mbunge wa mkoa huo pamoja na mbunge wa jimbo na serikali.  <topic>: kitaifa 